Čini se da smo došli u posljednji trenutak jer radnici su iza bana već počeli postavljati temelje za onaj zastrašujuće velik ružni šator koji ljubitelji kiča nazivaju “adventskom kućom”. U četvrtak, trećeg dana otkako su tisuće aktivista diljem zemlje počeli prikupljati potpise za svoje predsjedničke kandidate, Večernjakovi reporteri došli su na Trg bana Jelačića kako bi iz prve ruke osjetili atmosferu oko štandova.

“Svi ste vi lopovi!”

Nismo pogriješili. Naime, u četvrtak prije podne glavni je gradski trg bio pravi forum – mjesto na kojem se smireno, ali često i žestoko raspravljalo o politici i predsjedničkim kandidatima. Oko pet štandova u nizu – od Ivana Vilibora Sinčića, Ivana Rude, Kolinde Grabar Kitarović, Milana Kujundžića i Ive Josipovića – bilo je iznenađujuće puno ljudi s obzirom na to da su građani jako razočarani u političare. “Svi ste vi lopovi, svi do jednoga”, dere se jedan od prolaznika, dok gospodin Davor viče: “Ivan Rude za radne ljude”. Kako ide skupljanje potpisa?, pitamo ga.

– Dobro je, a sada su se u priču uključili i sindikalisti Ozrena Matijaševića – tvrdi gospodin Davor, prosvjetar koji radi u učeničkom domu. Naš razgovor prekida snažan muški glas: “Za Kolindu! Nećete valjda za boljševike!”, viče gospodin u srednjim godinama. Pitamo ga, pa zar su svi boljševici, je li i Kujundžić boljševik?

– Nije, nije. Ali najbolja je ipak Kolinda. Najzgodnija je žena, ima sve uvjete da nas izvuče iz krize – govori “antiboljševik” koji nam se nije želio predstaviti.

Potpuno drukčije misli gospođa Božena Janušić, koja se upravo potpisala na Kujundžićevu štandu.

– Kolinda je lijepa i mlada, ali nedostaje joj iskustva. A Milan Kujundžić čovjek je koji ovom narodu daje šansu. Dosta je SDP-ovaca koji su tipične komunjare, a premijer Milanović uopće ne zna što mu rade njegovi ministri! – govori nam gospođa Božena, koja s ponosom ističe da je od prvog dana članica Kujundžićeve stranke Hrvatska zora. Prisjeća se 1971. i Hrvatskog proljeća. Prstom upire u zgradu na Trgu gdje su, tvrdi, nju i njezine kolege tada “tukli milicajci”. Njezina prijateljica u šali dodaje da će glasati za Milana Kujundžića “zato što ga još ne poznaje dobro”.

– Ja volontiram za bolju Hrvatsku. Idem u četvrti razred gimnazije, a skupljam potpise za Kujundžićevu kandidaturu zato što sam u njemu prepoznala nešto što u nikome drugome nisam – kaže ta mlada djevojka.

A koji je vaš junak?, pitali smo gospođu na najskromnijem štandu.

“Neću valjda za udbaša”

– Ivan Vilibor Sinčić. I ja sam iz udruge Živi zid (koja sprečava deložacije, nap. a.). Volontiram i, iako sam invalid, četiri sata stojim tu i skupljam potpise za tog mladog, obrazovanog i socijalno osjetljivog čovjeka u kojeg vjerujem. Kako ne vjerovati u čovjeka koji svako malo prevali i nekoliko stotina kilometara kako bi neku obitelj spasio od deložacije? – kaže nam Ružica Balen, bivša radnica Name koja i sama ima sedam ovrha. – Stan mi još nije na bubnju, ali račun mi je blokiran – dodaje gospođa Ružica.

Gospođu koja je upravo dala potpis za kandidaturu Kolinde Grabar Kitarović pitamo zašto misli da je to pravi izbor.

– Pa zato kaj je naša – odgovori kratko i šmugne. Starijeg gospodina pored HDZ-ova štanda pitamo: “Zašto Kolinda?”.

– Pa neću valjda za udbaša! Lud je onaj koji neće glasati za Kolindu – odgovara.

I dok je kod HDZ-ova štanda bilo živo, na štandu Ive Josipovića bila je prava pravcata gužva – građani su u redu čekali kako bi svojim potpisom podržali njegovu kandidaturu. – Zakaj čekate u redu kako biste dali potpis, kaj vam je Josipović tak super? – pitamo gospodina u zlatnim godinama. – Priznajem, ponuda je loša, ali od svih njih Josipović je ipak najbolji izbor. Iskreno, nisam oduševljen jer opet nismo uspjeli iznjedriti bolje kandidate – kaže taj umirovljeni građevinar. Prošetali smo se i do Cvjetnog trga na kojem su bila samo dva štanda – SDP-ov i HDZ-ov. Gužve i živopisnih ljudi nije bilo, ali dolazak ipak nije bio uzaludan. Na Cvjetnom smo doznali da Josipovićevi volonteri dobiju “frišku figu”, a Kolindini “lunch paket” – ujutro im se dostave termosica s čajem, hrana i piće.

>> Kolinda Grabar Kitarović: Odrastala sam s dečkima i dobro igrala nogomet